Дамян Дамянов
Спокойствие, пари, уют и слава…

chitanka.info

Спокойствие, пари, уют и слава…

Какво ли друго липсваше ми още?

Земята под нозете ми бе здрава,

безветрено — небето в мойте нощи.

Живеех, трупах… Докато във мрака

усетих във гръдта си страшна яма:

Очи захлюпих, изведнъж заплаках

аз всичко имах, само тебе нямах!

Любов велика птица полудяла,

ти трябваше да дойдеш с велика сила

да възкресиш душата ми умряла

праха й да сметеш от нейните крила.

Ти трябваше с дихание горещо

да я опариш цяла в тъмнината

за да усетя над камари вещи,

че съм последен просяк на земята.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.